馬明生遇神女歌
作者：韋應物
朝代：唐

paragraphs: 學仙貴功亦貴精，神女變化感馬生。
石壁千尋啓雙檢，中有玉堂鋪玉簟。
立之一隅不與言，玉體安隱三日眠。
馬生一立心轉堅，知其丹白蒙哀憐。
安期先生來起居，請示金鐺玉佩天皇書。
神女呵責不合見，仙子謝過手足戰。
大瓜玄棗冷如冰，海上摘來朝霞凝。
賜仙復坐對食訖，頷之使去隨煙升。
乃言馬生合不死，少姑教勅令付爾。
安期再拜將生出，一授素書天地畢。